Blouvin-koningvis

Die blouvin-koningvis (Caranx melampygus) is 'n vis wat voorkom in die Indies-Pasifiese area, die Rooisee en aan die ooskus van Afrika vanaf Oman tot by die Aliwal-bank in Suid-Afrika. In Engels staan die vis bekend as die Bluefin kingfish of Bluefin trevally.

Voorkoms 
Die volwasse vis se kop en boonste gedeelte van die lyf is groenerig geel met blou vlekke en kolletjies op. Die bekken-, anale en dorsale vinne is blou. Die onvolwasse visse se bekken- en anale vinne is bleekwit tot dofwit en die pektorale vinne is geel. Die vis word tot 1,2 m lank en 4 kg swaar.

Habitat 
Die vis verkies rotsriwwe van 10 – 30 m water diep om in te leef en vreet hoofsaaklik vis op die riwwe gedurende die dag. Die wyfies skiet kuit gedurende die somer. Dit is 'n gesogte eetvis.

Sien ook 
 Alfabetiese lys van visse
 Lys van Suider-Afrikaanse visse volgens wetenskaplike name
 Lys van visfamilies

Bron 
 Coastal Fishes of Southern Africa. Phil & Elaine Heemstra. 2004. ISBN 1-920033-01-7

Beenvisse